DAVLAT-TIJORAT XALQ BANKINI YANADA RIVOJLANTIRISHNI TAʼMINLASH CHORA-TADBIRLARI TOʻGʻRISIDA
(resolution, 2025-11-10)

Oʻzbekiston Respublikasi Prezidentining “Davlat-tijorat Xalq bankini yanada rivojlantirish chora-tadbirlari toʻgʻrisida” 1998-yil 25-dekabrdagi PF-2162-son Farmonini bajarish yuzasidan va bank tomonidan koʻrsatilayotgan xizmatlarning sifatini oshirish, omonatchilarning manfaatlarini himoya qilishni taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Moliya vazirligi va Markaziy banki davlat-tijorat Xalq bankining ustav sarmoyasi, uni 3 mlrd soʻmgacha yetkazgan holda, 2000-yil 1-yanvargacha shakllantirilishini taʼminlasinlar. Xalq bankining 1999-yil 1-yanvardagi mavjud 100 mln soʻm miqdoridagi ustav sarmoyasi Oʻzbekiston Respublikasi Moliya vazirligining taʼsis badali ulushi hisoblansin. 2. Belgilab qoʻyilsinki, davlat nomidan Oʻzbekiston Respublikasi Moliya vazirligi va Markaziy banki omonatlarning saqlanishini kafolatlaydilar va Xalq bankining omonatchilar — jismoniy shaxslar oldidagi majburiyatlari boʻyicha muassislar badallariga mutanosib ravishda javob beradilar. 3. Davlat-tijorat Xalq bankining ilova qilinayotgan Ustavi tasdiqlansin, keyinchalik u Oʻzbekiston Respublikasi Markaziy bankida belgilangan tartibda roʻyxatdan oʻtkaziladi. 4. Davlat-tijorat Xalq banki Oʻzbekiston Respublikasi Moliya vazirligi va Markaziy banki, Oʻzbekiston Banklar uyushmasi bilan birgalikda, qarz mablagʻlarini jalb qilgan, holda va xalqaro moliya muassasalarining texnikaviy koʻmagida, joriy yilning 1-iyuligacha bankni yanada rivojlantirish dasturini ishlab chiqsin unda quyidagi asosiy vazifalarning hal etilishini nazarda tutsin: omonatchilarning omonatlari bank tomonidan jalb qilinadigan mablagʻlarni ishonchli va koʻp daromad keltiradigan sarmoyalarga joylashtirish orqali saqlanishini taʼminlash yoʻli bilan ularning manfaatlarini himoya qilishni kuchaytirish; omonatlarning oʻziga jalb qiluvchi yangi turlarini taklif etish, ularning oʻz vaqtida qaytarilishini taʼminlash, koʻrsatiladigan bank xizmatlarini xalqaro standartlargacha yetkazgan holda ular sifatini oshirish, elektron toʻlov vositalarini joriy etgan holda naqd pulsiz hisob-kitoblar tizimini rivojlantirish yoʻli bilan aholi va korxonalar mablagʻlarini jalb qilish mexanizmini takomillashtirish; xorijiy jamgʻarma banklarining ilgʻor tajribasini oʻrganish, bank menejmentining bozor iqtisodiyoti sharoitlariga javob beradigan usullarini joriy etish asosida bank va uning boʻlinmalarini boshqarish tizimini takomillashtirish; qarz oluvchilarning xoʻjalik va moliyaviy faoliyatini tahlil qilish, biznes-rejalarni oʻrganish, ularning kredit qobiliyatini baholashning samarali usullarini joriy etish asosida kreditlash jarayonidagi kredit tavakkalchiliklarini boshqarish tizimini yaxshilash; berilgan kreditlar boʻyicha qarzlar tarkibini oʻzgartirishga doir chora-tadbirlar ishlab chiqish, faktoringdan, qarzdorlik summasini xaridorgir qimmatli qogʻozlarga ayirboshlash, garovga qoʻyilgan mulkni kim oshdi savdosi orqali sotishdan foydalangan holda berilgan kreditlarning oʻz vaqtida toʻlanishini taʼminlash; seyf operatsiyalarini, shu jumladan, hujjatlar va mijozlarning boyliklarini saqlashga doir xizmatlarni, seyflarni va ixtisoslashtirilgan xonalarni ijaraga berishni joriy etish; bank boshqaruv xodimlarini va mutaxassislarini tayyorlash va ularni qayta tayyorlash samaradorligini oshirish; zamonaviy bank asbob-uskunasini, kompyuter texnikasini va bank hujjatlariga avtomatlashtirilgan holda ishlov berish texnologiyalarini sotib olish va oʻrnatish orqali bankning moddiy-texnika bazasini mustahkamlash. 5. Davlat-tijorat Xalq bankining moliyaviy ahvolini yaxshilash maqsadida: Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari mahalliy hokimiyat organlari mulki boʻlgan va Xalq banki muassasalari egallab turgan xonalarni ulardan bepul doimiy foydalanish uchun bersinlar; Oʻzbekiston Respublikasi Davlat mulki qoʻmitasi Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda Xalq bankiga tegishli samarasiz foydalanilayotgan binolar, mol-mulk va qurilishi tugallanmagan obyektlarning kim oshdi savdosi orqali sotilishini taʼminlasin. 6. Oʻzbekiston Banklar uyushmasiga Bank-moliya akademiyasi va Mintaqaviy bank oʻquv markazi negizida jamgʻarma banki ishiga oʻrgatish boʻyicha maxsus kurslar tashkil etish tavsiya qilinsin. 7. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari B.S.Hamidov va Oʻzbekiston Respublikasi Markaziy bankining raisi F.M.Mullajonov zimmasiga yuklansin.